Gewapende roof: Jong man in koma ná terugslae | Maroela Media
Die 21-jarige Francois Swart wat vroeër dié maand tydens 'n gewapende rooftog herhaaldelik in die nek geskiet is, is in 'n medies geïnduseerde koma nadat hy die afgelope week 'n erge terugslag beleef het.
Louis van Rooyen, Swart se stiefpa, het Woensdag aan Maroela Media gesê die gesin het die laaste week op hul knieë deurgebring nadat Swart 'n hartstilstand beleef het én een van sy longe platgeval het.
Van Rooyen sê Swart is na dié terugslag sedert Sondagmiddag weer in 'n stabiele toestand.
"Alles staan op die oomblik stil – ons werk en 'n mens se lewe," sê hy. "Ons pendel elke dag tussen Pretoria en Johannesburg in die hoop om hierdie nare ding agter ons te sit. Ons het groot geskrik toe hy die terugslag beleef het, maar selfs nou dat hy weer stabiel is, voel 'n mens verskriklik emosioneel en afgemat. Jy voel leeg. Al wat ons staande hou is almal se gebede en die boodskappe van bemoediging wat ons ontvang."
Swart is dié week al drie weke in die waakeenheid. Van Rooyen sê dokters moes verlede week 'n aar in sy nek afbind omdat Swart byna "uitgebloei" het. Sy slukderm, wat volgens die familie in die voorval "afgeskiet" is, is al sowat twee weke gelede afgebind.
"Die infeksie in die wonde het weer teruggekeer," verduidelik Van Rooyen. "In leketaal kan ek dit so verduidelik: Twee are loop deur die keel na die brein en sirkuleer dan by die brein. Die infeksie in die wond by die nek het een van die are, wat ook gewond is in die skietery, as't ware aangeval waarna die aar oopgebars het.
"Francois het toe verskriklik erg inwendig begin bloei. Die dokters het geen ander keuse gehad as om dié aar ook af te bind nie, soos ons verstaan het hy nie albei are nodig om te funksioneer nie."
Dit was ook dié trauma wat hom 'n hartstilstand laat beleef het, maar Van Rooyen sê 'n span dokters kon daarin slaag om hom by te bring en vermoed dat hy geen fisieke en permanente skade opgedoen het nie.
Een van Swart se longe het terselfdertyd platgeval. Van Rooyen sê Swart se long het per ongeluk 'n fraktuur opgedoen toe dokters 'n suurstofpyp na sy longe probeer deurkry het. "Die hele proses het veroorsaak dat sy borskas ook geweldig baie lug ingekry het, en dié lug moet nou met suurstofpompe uit sy borskas uitgepomp word omdat die longe nie kan funksioneer wanneer die borskas vol lug is nie. Die dokters sê dit gaan onder omstandighede goed met hom, maar dis baie belangrik dat die wond aan die long vinnig herstel."
Van Rooyen sê Swart is in 'n medies geïnduseerde koma omdat die gebeure van die laaste paar weke geweldig traumaties vir sy liggaam is. Hy sê dokters meen egter die wond aan die long toon vinnige herstel, en dat sy bloeddruk en suurstoftellings ook 'n positiewe aanduiding van sy herstelpad gee.
Hy is vol lof vir weldoeners wat op 'n Facebook-plasing gereageer het en bloed by die hospitaal gaan skenk het nadat die hospitaal 'n groot bloedtekort gehad het.
"Ons is tussen die seer baie dankbaar," sê hy. "Dit lyk asof sy liggaam weer die normale funksies begin oorneem. Ons wil nou net hê hy moet op en wakker wees en ten minste met ons kan gesels. Hoe lank hy nog in die koma en in die waakeenheid gaan wees, is nie duidelik nie. Daarom bid ons, dis ál wat ons in dié stadium kan doen."
Swart is die bestuurder by die plaaslike Spur-restaurant in Lichtenburg in Noordwes. Maroela Media het vroeër berig hy het op 9 Mei omstreeks 01:00 ná werk saam met 'n kollega gaan koeldrank koop by 'n nabygeleë Shell-vulstasie toe die voorval plaasgevind het.
Lt.kol. Adele Myburgh, woordvoerder van die polisie, het Woensdag aan Maroela Media gesê die polisie is steeds op soek na een van die verdagtes.
Dit kom nadat die ander verdagte, Jude Nnana Aghabanti (42), vroeër die maand in die Lichtenburg-landdroshof verskyn het. Aghabanti is aanvanklik deur die polisie se honde-eenheid in hegtenis geneem vir die besit van dwelms, maar daar is later vasgestel dat hy ook met die skietvoorval verbind word. Hy is steeds in polisieaanhouding.
Meer inligting oor die ondersoek is nie bekend nie.
Elke knie sal buig, elke mond sal bely, God is met ons. Ons bid vir hierdie mens se herstel.
Dit is sooo onnodig, liewe seun en gesin, jul is ons gebede.
Stem saam Piet Pompies, en hierdie seun gaan getuig !!!
AMEN en AMEN!!!!
Ek glo ook die seun sal 'n lewende getuienis wees.
Maar daar is iets wat ek al lank oor wonder. Wanneer daar se maar 3 rowers is en 1 kom weg. Die polisie het dus 2 gevang, kan dié 2 dan nie uitlap waar die ander verdagte moontlik kan wees nie. Of hoe besluit die klomp om saam misdaad te pleeg.